《雪晴偶兴因以成篇》
明代·刘基

玄云四垂天黯黮，大野苍茫飞雪糁。北风刮面利如刀，海气昏昏迷远览。

若华东光封密雾，北屋无烟色悽惨。天姥沈阴禹穴闭，扶胥海涛浑不撼。

愁埋朱凤入杳冥，冻缩赤蛟深坎窞。猿狖哀号咽岩谷，鸿雁惊啼乱葭菼。

壮士金戈铓锷凌，将军玉帐旌旗黪。师徒百万尽熊罴，幕下从官皆燕颔。

马蹄蹴蹋坤轴震，夜半入蔡何人敢。苍山野客拙且懒，旅舍萧条坐无毯。

顽童汲井十指直，稚子敲冰两髦髧。今朝出日照梁栋，楼外远山皆菡萏。

初惊急溜泻源泉，渐看县澌挂旒紞。那无美酒洗胸臆，空有新诗吐肝胆。

先人敝庐松柏在，墙角早梅应可揽。蝮蛇张鳞虎掉尾，平地倏忽成窊埯。

藩阃官曹厚禄食，忍以黔黎为醢醓。天民日望天爱怜，破瓦颓垣最悲憯。

农家齐仰二麦成，且喜土膏滋九坎。清晨树上啼布谷，柳下碧波漪澹澹。

安得扁舟泛五湖，莫使中心攒百感。

作者简介：刘基（1311年7月1日－1375年5月16日）字伯温，谥曰文成，元末明初杰出的军事谋略家、政治家、文学家和思想家，明朝开国元勋，汉族，浙江文成南田（原属青田）人，故时人称他刘青田，明洪武三年（1370）封诚意伯，人们又称他刘诚意。武宗正德九年追赠太师，谥号文成，后人又称他刘文成、文成公。他以神机妙算、运筹帷幄著称于世。刘伯温是中国古代的一位传奇人物，至今在中国大陆、港澳台乃至东南亚、日韩等地仍有广泛深厚的民间影响力。